Κέντρο Υποστήριξης της Εκπαιδευτικής Κοινότητας (Κ.ΥΠ.Ε.Κ.)

#### Έκδοση: 4.2

Ο σκοπός

Ο σκοπός της πρότασης είναι η δημιουργία μιας δομής για την αποτελεσματική υποστήριξη της εκπαιδευτικής διαδικασίας, της επαγγελματικής ανάπτυξης, επιμόρφωσης και δια βίου εκπαίδευσης των εκπαιδευτικών. Επιμέρους στόχοι είναι οι:

* Ανίχνευση αναγκών υποστήριξης εκπαιδευτικών διαδικασιών και υποστήριξης εκπαιδευτικού έργου στις επιμέρους παράλληλες δραστηριότητες (π.χ. Πολιτιστικά Προγράμματα, Αγωγή Υγείας, Ενδοσχολική Βία, Διαφυλικές Σχέσεις, Περιβαλλοντική Εκπαίδευση και Αειοφόρος Ανάπτυξη)
* Αποτελεσματική ένταξη των νέων καινοτόμων τεχνολογιών (προηγμένες Τεχνολογίες της Πληροφορίας και Επικοινωνιών (ΤΠΕ) στην εκπαιδευτική διαδικασία.
* Οργάνωση και υποστήριξη εκπαιδευτικών εκδηλώσεων (ημερίδες, βιωματικά σεμινάρια, κτλ.).
* Ανάδειξη και προώθηση των υπηρεσιών του ΠΣΔ στην εκπαιδευτική κοινότητα. Προτάσεις για την επέκταση και δημιουργία νέων υπηρεσιών
* Προώθηση της επικοινωνίας -δικτύωσης και συνεργασίας των εκπαιδευτικών και των σχολείων.
* Ανάδειξη των καλών πρακτικών αξιοποίησης των ψηφιακών υπηρεσιών και του ψηφιακού εκπαιδευτικού περιεχομένου που παρέχει το ΥΠΠΕΘ.
* Ενθάρρυνση και υποστήριξη των εκπαιδευτικών για την υλοποίηση Ευρωπαϊκών προγραμμάτων.

Το πρόβλημα

Στην οργανωτική διάρθρωση της πρωτοβάθμιας και δευτεροβάθμιας εκπαίδευσης, έχουν εγκατασταθεί και λειτουργούν οι παρακάτω δομές:

* Κέντρα Συμβουλευτικής Προσανατολισμού (ΚΕΣΥΠ)
* Γραφεία Προγραμμάτων Σχολικών Δραστηριοτήτων (Αγωγής Σταδιοδρομίας, Αγωγής Υγείας, Περιβαλλοντικής Εκπαίδευσης, Πολιτιστικά, eTwinning και, Erasmus+)
* Συμβουλευτικοί Σταθμοί Νέων (ΣΣΝ)
* Κέντρα Πληροφορικής και Νέων Τεχνολογιών (ΚΕΠΛΗΝΕΤ)
* Εργαστηριακά Κέντρα Φυσικών Επιστημών (ΕΚΦΕ)
* Κέντρα Περιβαλλοντικής Εκπαίδευσης (Κ.Π.Ε.)
* Κέντρα Διαφοροδιάγνωσης Διάγνωσης και Υποστήριξης ( ΚΕ.Δ.Δ.Υ.)
* Περιφερειακά Επιμορφωτικά Κέντρα (ΠΕΚ)
* Σχολικές βιβλιοθήκες

Από αυτές μερικές (π.χ. ΚΕΠΛΗΝΕΤ, ΕΚΦΕ, Υπεύθυνοι Προγραμμάτων Σχολικών Δραστηριοτήτων) ανήκουν διοικητικά στην Διεύθυνση Δευτεροβάθμιας Εκπαίδευσης (ΔΔΕ), ενώ άλλες (π.χ. Υπεύθυνοι Προγραμμάτων Σχολικών Δραστηριοτήτων) ανήκουν στην Διεύθυνση Πρωτοβάθμιας Εκπαίδευσης (ΔΠΕ) και άλλες (ΚΠΕ, ΠΕΚ, ΚΕ.Δ.Δ.Υ) ακόμη και στην Περιφερειακή Διεύθυνση Εκπαίδευσης ΠΔΕ.

Στην υπάρχουσα κατάσταση, έχουν παρατηρηθεί προβλήματα στην λειτουργία και την διασύνδεση των προαναφερθέντων δομών τα οποία οφείλονται στις αλληλοκαλυπτόμενες αρμοδιότητες τους ή και στην ανάληψη καθηκόντων πέραν της διοικητικής εμβέλειας του προϊσταμένου τους (π.χ. υποστήριξη Π/θμιας Εκπ/σης από τα ΚΕΠΛΗΝΕΤ) αλλά και στο γεγονός δραστηριοποίησής τους σε διαφορετικά πεδία. Τα παραπάνω έχουν ως αποτέλεσμα:

* Την έλλειψη ενημέρωσης από την μεριά των εκπαιδευτικών, των γονέων και της ευρύτερης εκπαιδευτικής κοινότητας σχετικά με την σύσταση των προαναφερθέντων δομών και τους τρόπους επικοινωνίας με αυτές.
* Την έλλειψη συντονισμού μεταξύ των δομών κατά την υλοποίηση διαφόρων δράσεων.
* Την έλλειψη ενιαίου προγράμματος δράσεων.
* Την δυσκολία πρόσβασης στο υλικό των δράσεων.
* Την αδυναμία υλοποίησης σεμιναρίων από απόσταση ή μεικτών όπου κρίνεται απαραίτητο.
* Την έλλειψη γραμματειακής υποστήριξης.
* Την έλλειψη ενός ενιαίου τρόπου δήλωσης συμμετοχής στις διάφορες δράσεις που υλοποιούνται.
* Την γραφειοκρατική διαδικασία για εκπόνηση προγράμματος, υλοποίηση δράσεων, έγκριση από την ΔΔΕ ή ΔΠΕ ή ΠΔΕ.
* Την δυσκολία στην πραγματοποίηση δράσεων ευαισθητοποίησης και ενημέρωσης εντός της σχολικής μονάδας λόγω της αναγκαιότητας εισόδου τρίτων στα σχολεία.
* Τον ελλιπή παιδαγωγικό σχεδιασμό ορισμένων δράσεων στη διάρκεια της σχολικής χρονιάς, την ελλιπή συνεργασία με τους Συμβούλους Παιδαγωγικής Ευθύνης των σχολείων.
* Την απουσία μεθόδου διερεύνησης των αναγκών των εκπαιδευτικών (επιμόρφωση, υποστήριξη, απόκτηση γνώσεων σε συγκεκριμένα θέματα, αντιμετώπιση προβλημάτων στο σχολικό περιβάλλον).
* Την απουσία διερεύνησης αναγκών των γονέων μέσω των Συλλόγων Γονέων και Κηδεμόνων.
* Την ελλιπή ή συγκυριακή συνεργασία των ίδιων των δομών μεταξύ τους π.χ. στην αντιμετώπιση περιστατικών παιδιών με παραβατική συμπεριφορά είναι αναγκαία η συνεργατική αντιμετώπιση μεταξύ π.χ. ΣΣΝ, επιστημονικής ομάδας του ΚΕΔΥΥ, Αγωγή Υγείας, κέντρων πρόληψης κ.α.
* Την ελλιπή ή τη συγκυριακή συνεργασία με δομές και φορείς της Τοπικής Αυτοδιοίκησης (Α’ και Β’ βαθμού), δηλ. τις υπηρεσίες Δήμων και Περιφερειών ή άλλους κοινωνικούς φορείς, όπως την Κοινωνική Πρόνοια, τα Κέντρα Πρόληψης, τα Δικαστήρια, τα Επιμελητήρια κτλ.

Η πρότασΗ

Κέντρα Υποστήριξης της Εκπαιδευτικής Κοινότητας (ΚΥΠΕΚ και ΠΕΚΥΠΕΚ)

Προτείνεται να ιδρυθούν

α) ένα **«Κέντρο Υποστήριξης της Εκπαιδευτικής Κοινότητας (Κ.ΥΠ.Ε.Κ.)**» σε κάθε Περιφερειακή Ενότητα (νομό) που θα αποτελεί τον πυρήνα για την υποστήριξη της εκπαιδευτικής διαδικασίας και τον εμπλουτισμό της με καινοτόμες δραστηριότητες και για την επαγγελματική ανάπτυξη - επιμόρφωση και δια βίου εκπαίδευση των εκπαιδευτικών και

β) ένα «**Περιφερειακό** **Κέντρο Υποστήριξης της Εκπαιδευτικής Κοινότητας (ΠΕ.Κ.ΥΠ.Ε.Κ)**» σε κάθε Περιφέρεια, το οποίο αφενός θα συντονίζει τα επιμέρους ΚΥΠΕΚ της Περιφέρειας και αφετέρου θα περιλαμβάνει δομές που έχουν τους παραπάνω στόχους και λειτουργούν σε επίπεδο Περιφέρειας.

Τα κέντρα θα στελεχώνονται από το ανθρώπινο δυναμικό το οποίο ήδη σήμερα απασχολείται στις προαναφερθείσες δομές.

Τα ΚΥΠΕΚ και τα ΠΕΚΥΠΕΚ ανήκουν διοικητικά στις Περιφερειακές Διευθύνσεις Εκπαίδευσης.

Δομή

**Α) ΚΥΠΕΚ**

Στα ΚΥΠΕΚ θα ανήκουν διοικητικά οι εξής δομές και οι εκπαιδευτικοί που έχουν θητεία σ’ αυτές, καθώς και οι αποσπασμένοι εκπαιδευτικοί:

* Κέντρα Συμβουλευτικής Προσανατολισμού (ΚΕΣΥΠ)
* Συμβουλευτικοί Σταθμοί Νέων (ΣΣΝ)
* Κέντρα Πληροφορικής και Νέων Τεχνολογιών (ΚΕΠΛΗΝΕΤ)
* Εργαστηριακά Κέντρα Φυσικών Επιστημών (ΕΚΦΕ)
* Περιφερειακά Επιμορφωτικά Κέντρα (ΠΕΚ)
* Γραφεία Προγραμμάτων Σχολικών Δραστηριοτήτων (Αγωγής Σταδιοδρομίας, Αγωγή Υγείας, Περιβαλλοντικής Εκπαίδευσης, Πολιτιστικά, eTwinning και, Erasmus+)
* Σχολικές βιβλιοθήκες

Προτείνουμε την εξής διοικητική δομή για το ΚΥΠΕΚ:

**Α) Γενική Συνέλευση του ΚΥΠΕΚ:** Σε αυτή συμμετέχουν όλοι οι εκπαιδευτικοί στις παραπάνω δομές και συγκαλείται το ελάχιστον μια φορά το χρόνο, για να συζητήσει τις βασικές κατευθύνσεις του ετήσιου σχεδίου δράσης. Η συνέλευση μπορεί να υλοποιηθεί και διαδικτυακά.

**Β) Επιστημονικό Συμβούλιο**: Σε αυτό συμμετέχουν οι υπεύθυνοι κάθε δομής, μεταξύ των οποίων ένας ορίζεται ως Πρόεδρος και ένας ως Αντιπρόεδρος του Επιστημονικού Συμβουλίου. Συγκεκριμενοποιεί το σχέδιο δράσης για κάθε σχολική χρονιά, του οποίου την εφαρμογή παρακολουθεί και αναπροσαρμόζει αν χρειάζεται.

● Προϊστάμενος, Αναπληρωτής Προϊστάμενος

● Γραμματειακή Υποστήριξη

● Τεχνική Υποστήριξη

Τα Περιφερειακά Επιμορφωτικά Κέντρα (ΠΕΚ), τα οποία τα πρώτα χρόνια λειτουργίας τους υλοποιούσαν προγράμματα επιμόρφωσης των εκπαιδευτικών και τα τελευταία χρόνια είχαν την ευθύνη της υλοποίησης της εισαγωγικής επιμόρφωσης των εκπαιδευτικών θα μπορούσαν να ενσωματωθούν και αυτά στα ΚΥΠΕΚ.

**Β) ΠΕΚΥΠΕΚ**

Το ΠΕΚΥΠΕΚ αφενός θα συντονίζει τα επιμέρους ΚΥΠΕΚ της Περιφέρειας και αφετέρου θα περιλαμβάνει δομές που συνεισφέρουν τους παραπάνω στόχους και λειτουργούν σε επίπεδο Περιφέρειας όπως:

* Σχολικοί Σύμβουλοι της Περιφέρειας
* Πρόεδροι των ΚΥΠΕΚ της Περιφέρειας
* Κέντρα Διαφοροδιάγνωσης Διάγνωσης και Υποστήριξης ( ΚΕ.Δ.Δ.Υ.)
* Κέντρα Περιβαλλοντικής Εκπαίδευσης (Κ.Π.Ε.)
* Περιφερειακά Επιμορφωτικά Κέντρα

Στο πλαίσιο του ΠΕΚΥΠΕΚ προτείνουμε την δημιουργία:

* Περιφερειακού Επιστημονικού Συμβουλίου: Σε αυτό θα συμμετέχουν Σχολικοί Σύμβουλοι, οι Πρόεδροι των ΚΥΠΕΚ της Περιφέρειας, οι υπεύθυνου των ΚΠΕ και των ΚΕΔΔΥ, οι Διευθυντές των ΠΕΚ. Το Συμβούλιο θα έχει την ευθύνη του συντονισμού των εμπλεκομένων και της συνεργασίας μεταξύ τους για την πραγματοποίηση κοινών δράσεων, επιμορφωτικών και άλλων και την προώθηση και τη διάχυση καινοτομικών δραστηριοτήτων και καλών πρακτικών στην Περιφέρεια.
* Πρόεδρος και Αντιπρόεδρος του ΠΕΣ ορίζεται ο Προϊστάμενος Επιστημονικής και Παιδαγωγικής Καθοδήγησης και Αντιπρόεδρος ο Αναπληρωτής του.



## Εσωτερικός Κανονισμός Λειτουργίας

Θα καταρτιστεί εσωτερικός κανονισμός λειτουργίας, που θα καθορίζει τις σχέσεις όλων όσων συμμετέχουν, τις αρμοδιότητές τους, τις προδιαγραφές που πρέπει να καλύπτουν οι προτεινόμενες δράσεις, τον συντονισμό και την συνεργασία των τμημάτων μεταξύ τους. Επίσης θα οροθετούνται και οι δυνατότητες συνεργασίας με την ΔΔΕ, την ΔΠΕ, την ΠΔΕ και τους Σχολικούς Συμβούλους.

Προτείνεται η κοινή στέγαση των υπηρεσιών του ΚΥΠΕΚ όπου αυτό είναι εφικτό, λαμβάνοντας υπόψη τις ιδιαιτερότητες κάθε περιοχής. Θα πρέπει να υπάρχει πρόβλεψη για την δυνατότητα επικοινωνίας και συνεργασίας των υπηρεσιών του ΚΥΠΕΚ ακόμη και από απόσταση τόσο σε οριζόντιο όσο και σε κάθετο επίπεδο, όπως επίσης για την επικοινωνία και συνεργασία των ΚΥΠΕΚ όλης της χώρας.

## Σχέδιο Δράσης

Κάθε δομή θα πρέπει να υποβάλλει ένα ενιαίο σχέδιο δράσης στην αρχή κάθε σχολικής χρονιάς σύμφωνα με τις αρμοδιότητες που θα έχουν τεθεί για όλες τις δομές. Το σχέδιο δράσης θα εμπλουτίζεται και θα επικαιροποιείται ανά τακτά χρονικά διαστήματα, θα περιλαμβάνει τις προτάσεις όλων των δομών και θα κοινοποιείται, στην αρχή κάθε σχολικής χρονιάς, σε όλη την εκπαιδευτική κοινότητα.

Το επιστημονικό συμβούλιο θα εγκρίνει και θα συντονίζει όλα τα σχέδια δράσης των δομών του ΚΥΠΕΚ. Κάθε μήνα θα στέλνεται στα σχολεία το τριμηνιαίο πρόγραμμα δράσεων. Θα υπάρχει δυνατότητα επανασχεδιασμού στη διάρκεια της σχολικής χρονιάς προκειμένου να υπάρχουν αλλαγές ή τροποποιήσεις ανάλογα με τις εκπαιδευτικές και οργανωτικές ανάγκες.

Προϋπολογισμός

Για την οικονομική υποστήριξη του ΚΥΠΕΚ προτείνουμε να μεταφερθούν τα ποσά από τις ΔΔΕ και ΔΠΕ που αντιστοιχούν στις ήδη υπάρχουσες δομές. Επίσης θα μπορούσε να ενταχθεί η έναρξη λειτουργίας του θεσμού σε κάποιο έργο για την κάλυψη του κόστους προμήθειας στοιχειώδους εξοπλισμού καθώς και κάποιων αρχικών συμπληρωματικών εξόδων. Με τη συνεργασία με άλλες Δομές του Δήμου ή της Περιφέρειας θα μπορούσε το ΚΥΠΕΚ να ενταχθεί σε κάποιο ευρωπαϊκό πρόγραμμα προκειμένου να βρεθεί κάποια πηγή χρηματοδότησης. Αυτή η συνέργεια θα αποτελεί έργο του Προϊσταμένου και δεξιότητα και εμπειρία που πρέπει να αποτελεί προσόν για την κάλυψη αυτής της θέσης.

Περιγραφή αντικειμένου του ΚΥΠΕΚ

Με την παραπάνω δομή θα δημιουργηθεί ένας πυρήνας εκπαιδευτικών οι οποίοι θα μπορούν να σχεδιάζουν και να υλοποιούν όχι μόνο δράσεις του ΥΠΠΕΘ αλλά και Ευρωπαϊκές δράσεις σε συνεργασία με τις τοπικές κοινότητες και φορείς στο επίπεδο των Περιφερειακών Ενοτήτων (πρώην Νομοί). Το ΚΥΠΕΚ:

* Θα στοχεύει στην βέλτιστη προετοιμασία και συνεχόμενη στήριξη του εκπαιδευτικού στην τάξη και στην αξιοποίηση των ΤΠΕ στην καθημερινή διδακτική διαδικασία. Θα προωθεί τις «καλές πρακτικές», αξιοποιώντας Web 2.0 υπηρεσίες και τα εργαλεία ανοιχτού κώδικα και με τον τρόπο αυτό θα προσδίδει προστιθέμενη αξία διαχέοντας τη γνώση και προβάλλοντας την εκπαιδευτική δράση.
* Θα προωθήσει με κατάλληλες επιμορφώσεις και δειγματικές διδασκαλίες την αξιοποίηση των διαδραστικών πινάκων που ήδη υπάρχουν στα περισσότερα σχολεία και θα ενισχύσει τη χρήση εκπαιδευτικών λογισμικών σε όλα τα διδακτικά αντικείμενα.
* Θα υποστηρίζει την επικοινωνία και δικτύωση των σχολείων για ανταλλαγή απόψεων των μαθητών και συνεργασία, παρακολούθηση κοινού μαθήματος ή προγράμματος ιδιαίτερα για τα απομακρυσμένα σχολεία (ίσως και με σχολεία του εξωτερικού).
* Θα υποστηρίζει δράσεις προώθησης ΕΛ/ΛΑΚ στην εκπαιδευτική διαδικασία.
* Θα προωθεί όλες τις υπηρεσίες του ΠΣΔ και θα ενημερώνει τους εκπαιδευτικούς για τις δυνατότητές τους και τους τρόπους αξιοποίησής τους στην εκπαιδευτική διαδικασία. Θα υλοποιεί σεμινάρια για τα θέματα αυτά και θα στηρίζει και βοηθά τους εκπαιδευτικούς στην χρήση τους, αναφέροντας πιθανά προβλήματα στην τεχνική υποστήριξη του ΠΣΔ.
* Θα παρακολουθεί την παροχή υπηρεσιών υποστήριξης από άλλους φορείς αλλά και θα παρέχει υπηρεσίες helpdesk στις σχολικές & διοικητικές μονάδες της αρμοδιότητάς του με τη χρήση του ολοκληρωμένου ΠΣ υποστήριξης χρηστών (helpdesk) του ΠΣΔ (Τεχνικής Στήριξης ΣΕΠΕΗΥ και σχολικών μονάδων) ώστε να έχει ολοκληρωμένη εικόνα υποστήριξής τους
* Θα παρέχει πληροφορίες, ενημέρωση και υποστήριξη για την ασφαλή χρήση του Διαδικτύου και την καταγραφή περιστατικών που συνιστούν παραβατική διαδικτυακή συμπεριφορά.
* Θα προάγει την ανταλλαγή καλών πρακτικών στην υλοποίηση βιωματικών δράσεων και ερευνητικών εργασιών, ειδικών θεματικών εργασιών με τη μέθοδο project.
* Θα συνεργάζεται στενά με Ακαδημαϊκά και Ερευνητικά Ιδρύματα καθώς και με φορείς της τοπικής αυτοδιοίκησης για την ανάπτυξη κοινών δράσεων προς την κατεύθυνση μεταφοράς τεχνογνωσίας και αξιοποίησης υποδομών και υπηρεσιών με σκοπό την δημιουργία ενός οικοσυστήματος δράσεων και λειτουργιών που θα εξυπηρετεί τόσο στη δημιουργία οικονομιών κλίμακας όσο και στον εμπλουτισμό της λειτουργίας των εμπλεκομένων.
* Θα συνεργάζεται με φορείς αναπτυξιακούς που υλοποιούν ευρωπαϊκά ή και εθνικά προγράμματα σε επίπεδο Α’ και Β’ βαθμού Αυτοδιοίκησης.
* Θα παρέχει στους γονείς ενημέρωση, πληροφόρηση σχετικά με την παροχή υπηρεσιών και επιμόρφωση με δια ζώσης συναντήσεις ή μέσω τηλεκπαίδευσης (θα μπορούσε ενδεχομένως μέσω της ηλεκτρονικής πλατφόρμας να υπάρχει υποστήριξη ένα είδος help desk για υποβολή ερωτημάτων στα οποία ανάλογα με το είδος του ερωτήματος θα παρέχονται υποδείξεις και θα κατευθύνονται προς τους φορείς του Κέντρου ή συνεργαζόμενους για αναζήτηση λύσης).

Υπηρεσίες του ΠΣΔ και ΕΛ/ΛΑΚ δράσεις που θα μπορούσαν να αναδειχθούν και να προωθηθούν:

* + Σχολικά blogs
	+ Ιστότοποι σχολείων. Πρέπει να παρακολουθεί όλα τους ιστότοπους των σχολείων και να βοηθά τους εκπαιδευτικούς στην επικαιροποίησή τους
	+ Υποστήριξη e – κοινοτήτων μάθησης και πρακτικής
	+ Λίστες e-mails
	+ Δημιουργία e – περιοδικού
	+ Χρήση ηλεκτρονικών τάξεων και προηγμένων εργαλείων πληροφορικής
	+ Υπηρεσίες video
	+ Υπηρεσία Επικοινωνίας και Συνεργασίας
	+ Δικτυακή Βιβλιοθήκη για το Εκπαιδευτικό Λογισμικό Ανοικτού Κώδικα
	+ Συνεργατικά έγγραφα
	+ Ασφαλής πρόσβαση στον Παγκόσμιο Ιστό (αποκλεισμός ακατάλληλου περιεχομένου)
	+ Υπηρεσία Εικονικής τάξης (Web conference)
	+ Σύστημα ασφαλούς μετάδοσης εγγράφων
	+ Αξιοποίηση πεπαλαιωμένου και σύγχρονου εξοπλισμού με ΕΛ/ΛΑΚ Λ/Σ και εφαρμογές όπως Linux, LTSP, Epoptes κτλ.
	+ Κτηματολογίου υπολογιστικού και δικτυακού εξοπλισμού
	+ Παρακολούθησης παραλαβών κεντρικών προμηθειών του ΥΠΠΕΘ
* Θα υποστηρίζει τη σχολική μονάδα, τους εκπαιδευτικούς, τους μαθητές που έχουν ανάγκη από κατ’ οίκον διδασκαλία και τους γονείς τους όσον αφορά την τεχνολογία και τεχνογνωσία για εξ αποστάσεως εκπαίδευση
* Θα προωθεί και θα υποστηρίζει την εξ αποστάσεως επιμόρφωση, όχι μόνο στις απομακρυσμένες περιοχές αλλά και στα μεγάλα αστικά κέντρα. Το μεικτό μοντέλο επιμόρφωσης στο Β’ επίπεδο έδειξε ότι είναι πολύ πετυχημένο και αποδεκτό από τους εκπαιδευτικούς ακόμη και στις μεγάλες πόλεις. Πιο συγκεκριμένα, θα χρησιμοποιηθεί πλατφόρμα όπου κάθε υπηρεσία του ΚΥΠΕΚ θα οργανώνει και θα υλοποιεί σεμινάρια για τους εκπαιδευτικούς. Επίσης θα προβλέπεται και η δημιουργία MOOCs.
* Θα έχει την δυνατότητα να αξιοποιεί Web υπηρεσίες του ΠΣΔ και να τις προτείνει προς χρήση στους εκπαιδευτικούς. Έτσι ανοίγεται μια μεγάλη πληθώρα επιλογών και δυνατοτήτων χρήσης ΤΠΕ στην διδακτική πράξη και ενισχύονται οι εκπαιδευτικοί στην αξιοποίησή τους.
* Θα αναδεικνύονται τα υπάρχοντα καταθετήρια εκπαιδευτικού ψηφιακού υλικού ([Φωτόδεντρο](http://t.sidekickopen04.com/e1t/c/5/f18dQhb0S7lC8dDMPbW2n0x6l2B9nMJW7t5XZs3M2h_dW5w02xK8rlk02W2zhqcR56dJ3cdJG9wY02?t=http%3A%2F%2Fphotodentro.edu.gr%2Faggregator%2F&si=5662791367393280&pi=649f638d-daf7-4560-a5f7-42ebe1b49700" \t "_blank), [Ιφιγένεια](http://t.sidekickopen04.com/e1t/c/5/f18dQhb0S7lC8dDMPbW2n0x6l2B9nMJW7t5XZs3M2h_dW5w02xK8rlk02W2zhqcR56dJ3cdJG9wY02?t=http%3A%2F%2Fifigeneia.cti.gr%2Frepository%2F&si=5662791367393280&pi=649f638d-daf7-4560-a5f7-42ebe1b49700), [Αίσωπος](http://t.sidekickopen04.com/e1t/c/5/f18dQhb0S7lC8dDMPbW2n0x6l2B9nMJW7t5XZs3M2h_dW5w02xK8rlk02W2zhqcR56dJ3cdJG9wY02?t=http%3A%2F%2Faesop.iep.edu.gr%2F&si=5662791367393280&pi=649f638d-daf7-4560-a5f7-42ebe1b49700) , [e-yliko](http://t.sidekickopen04.com/e1t/c/5/f18dQhb0S7lC8dDMPbW2n0x6l2B9nMJW7t5XZs3M2h_dW5w02xK8rlk02W2zhqcR56dJ3cdJG9wY02?t=http%3A%2F%2Fe-yliko.minedu.gov.gr%2F&si=5662791367393280&pi=649f638d-daf7-4560-a5f7-42ebe1b49700), [εκπαιδευτικά λογισμικά](http://t.sidekickopen04.com/e1t/c/5/f18dQhb0S7lC8dDMPbW2n0x6l2B9nMJW7t5XZs3M2h_dW5w02xK8rlk02W2zhqcR56dJ3cdJG9wY02?t=http%3A%2F%2Fwww.pi-schools.gr%2Fsoftware%2Fdimotiko%2F&si=5662791367393280&pi=649f638d-daf7-4560-a5f7-42ebe1b49700) του Παιδαγωγικού Ινστιτούτου, υλικό από το [eclass](http://t.sidekickopen04.com/e1t/c/5/f18dQhb0S7lC8dDMPbW2n0x6l2B9nMJW7t5XZs3M2h_dW5w02xK8rlk02W2zhqcR56dJ3cdJG9wY02?t=http%3A%2F%2Feclass.sch.gr%2F&si=5662791367393280&pi=649f638d-daf7-4560-a5f7-42ebe1b49700" \t "_blank) του ΠΣΔ) καθώς και παραδείγματα καλών πρακτικών αξιοποίησής του που θα διαμοιράζονται από την εκπαιδευτική κοινότητα (πχ. προγράμματα σχολικών δραστηριοτήτων, Ερευνητικές Εργασίες, υλικό από τους επιμορφωμένους εκπαιδευτικούς Β΄επιπέδου). Καλό είναι να εργαστεί προς την κατεύθυνση της ενοποίησης, όλων αυτών σε μια κοινή Πανελλήνια πλατφόρμα, έτσι ώστε οι εκπαιδευτικοί να βρίσκουν την πληροφορία πολύ πιο εύκολα.
* Θα υποστηρίζει και θα προβάλλει πρωτοβουλίες σε τοπικό επίπεδο, ενθαρρύνοντας την υλοποίηση τους και σε άλλα μέρη με τη υποστήριξη των κατά τόπους ΚΥΠΕΚ.
* Να μπορεί να λειτουργεί σαν «ΚΕΠ εκπαίδευσης» που θα ασχολείται με εκπαιδευτικά θέματα, επιμόρφωση, υποστήριξη εκπαιδευτικών events κλπ. Όπως:.
* Μαθητικό Φεστιβάλ Ψηφιακής Δημιουργίας
* Μαθητικό Συνέδριο Πληροφορικής
* Grandprix Φυσικών Επιστημών
* Euso
* Διαγωνισμούς και Ημερίδες Πειραματικών κατασκευών Φυσικών Επιστημών
* Εβδομάδες Πληροφορικής - Ώρα Κώδικα
* Περιφερειακοί και Πανελλήνιοι Διαγωνισμοί Εκπαιδευτικής ρομποτικής
* Συνέδρια και ημερίδες για όλα τα γνωστικά αντικείμενα (πχ Τοπικής Ιστορίας)

Από τα παραπάνω, είναι εμφανές, ότι το ΚΥΠΕΚ θα μπορούσε να λειτουργεί ως ένα μοναδικό σημείο αναφοράς (onestop υπηρεσία) που θα προσφέρει υπηρεσίες στο επίπεδο Περιφερειακής Ενότητας αλλά και θα συνεργάζεται – υποστηρίζει τους τοπικούς φορείς για την διοργάνωση διαφόρων εκδηλώσεων που σχετίζονται με την εκπαίδευση. Έτσι οποιαδήποτε δράση ή Ευρωπαϊκό πρόγραμμα που αφορά τα παραπάνω να υλοποιείται σε κάθε Περιφερειακή Ενότητα από το Κέντρο, που μπορεί να υποστηρίζει αποτελεσματικά τους εκπαιδευτικούς της περιοχής του. Παράλληλα είναι δυνατό να οργανώνονται, μέσω του ΚΥΠΕΚ, επιμορφώσεις αξιοποιώντας την τεχνογνωσία εκπαιδευτικών με εμπειρία σε συνδυασμό με ειδικούς εμπειρογνώμονες, αξιολογητές, κτλ. Μπορεί να συνδυαστεί δημιουργικά με τις τοπικές κοινωνίες (π.χ. τοπική αυτοδιοίκηση) αλλά και συλλόγους και συνεταιρισμούς και γενικά με όλες τις τοπικές δομές που εκφράζουν την ανάγκη για επιμόρφωση, την οποία θα μπορούσαν να την προσφέρουν εκπαιδευτικοί.

Τέλος, τα ΚΥΠΕΚ θα πρέπει να εμπλέκονται στην υλοποίηση Ευρωπαϊκών προγραμμάτων που υλοποιούν διάφοροι φορείς του ΥΠΠΕΘ (π.χ. Πανεπιστήμια, ΙΤΥΕ «Διόφαντος», Ινστιτούτο Εκπαιδευτικής Πολιτικής, κτλ.) και τα οποία αφορούν την επιμόρφωση των εκπαιδευτικών του νομού στον οποίο ανήκει το Κέντρο. Η περαιτέρω αξιοποίηση των αποτελεσμάτων των έργων από τα ΚΥΠΕΚ για την υλοποίηση τοπικών δράσεων επιμόρφωσης κρίνεται μείζονος σημασίας.

Βασικές δράσεις

Το ΚΥΠΕΚ θα **υποστηρίζει την υλοποίηση** όλων των δραστηριοτήτων επιμόρφωσης της εκπαιδευτικής κοινότητας, που σχεδιάζεται από τους αρμόδιους φορείς όπως το ΙΕΠ, τον Διόφαντο, τους Σχολικούς Συμβούλους. Θα σχεδιάζει και θα υλοποιεί επιμορφώσεις για τα θέματα που είναι υπεύθυνες οι δομές που συμμετέχουν σ’ αυτό.

Επίσης θα ασχολείται με την:

* Παροχή υπηρεσιών τηλεκπαίδευσης και εκπαίδευσης με το μεικτό μοντέλο (δια ζώσης και εξ αποστάσεως)
* Παραγωγή και διάδοση επιμορφωτικού υλικού
* Ανάδειξη και προβολή καλών πρακτικών
* Ένταξη των ΤΠΕ στη διδακτική πράξη
* Διαχείριση και εκπόνηση προγραμμάτων
	+ Περιβαλλοντικά
	+ Πολιτιστικά
	+ Ψηφιακής Δημιουργίας
	+ Αγωγής Υγείας
* Επαγγελματικός Προσανατολισμός
* Συμβουλευτική στήριξη γονέων, εκπαιδευτικών, μαθητών
* Ψυχοκοινωνική στήριξη του σχολείου και της οικογένειας
* Δυνατότητα κατάθεσης προτάσεων και διαχείριση Ευρωπαϊκών Προγραμμάτων κ.α.

Υποστήριξη των σχολικών βιβλιοθηκών και εμπλουτισμός τους με ψηφιακό υλικό καθώς και δράσεις συνέργειας και ανταλλαγής καλών πρακτικών (π.χ., εργαστήριο πολυμέσων, εργαστήριο δημιουργικότητας κλπ) με επιτυχημένα μοντέλα δημόσιων κεντρικών βιβλιοθηκών (π.χ., ΔΚΒ Βέροιας).

Στελέχωση

Η στελέχωση του Κέντρου θα γίνεται από **εκπαιδευτικούς** με θητεία, με διαδικασία παραπλήσια με αυτήν για τις υπάρχουσες δομές.

Για κάθε δομή – υπηρεσία θα υπάρχουν διαφορετικά κριτήρια τα οποία θα περιγράφονται στην προκήρυξη των θέσεων και θα μοριοδοτούνται.

Η επιλογή του Προϊσταμένου πρέπει να βασίζεται σε γνώσεις διοικητικές, οργανωτικές και πρωτίστως παιδαγωγικές. Κατά συνέπεια πρέπει να αφορά χωριστή προκήρυξη με ευδιάκριτα καταγεγραμμένα και μοριοδοτούμενα αυτά τα προσόντα, καθώς και την γενικότερη κατάρτιση σε θέματα Νέων Τεχνολογιών, καθώς η φιλοσοφία τους θα διατρέχει οριζόντια και θα υποστηρίζει όλες τις δράσεις.

Αφού επιλεγούν οι εκπαιδευτικοί και ο Προϊστάμενος θα ορίζονται κατόπιν από τους συμμετέχοντες ο Αναπληρωτής Προϊστάμενος και το Επιστημονικό Συμβούλιο του ΚΥΠΕΚ, με τη συμμετοχή των υπευθύνων από κάθε δομή.

Ο Προϊστάμενος και ο Αν. Προιστάμενος των ΚΕΠΥΚ σε κάθε Περιφερειακή Ενότητα, θα είναι επιστημονικοί και διοικητικοί Προϊστάμενοι και προτείνεται να έχουν επίδομα ευθύνης.

Οι εκπαιδευτικοί είναι δυνατόν να διδάσκουν πειραματικά και εφαρμόζοντας πιλοτικά και κάποιες ώρες στα σχολεία της περιοχής έτσι ώστε να βρίσκονται κοντά στη καθημερινή σχολική ζωή. Η υπηρεσία στα ΚΥΠΕΚ πρέπει να υπολογίζεται σαν διδακτική.

Υποδομή

Για την υποστήριξη των δράσεων του ΚΥΠΕΚ θα πρέπει να λειτουργούν οι παρακάτω υποδομές:

* Πλατφόρμα τηλεδιασκέψεων, όπως http://meeting.sch.gr.
* Πλατφόρμα υποστήριξης εξ αποστάσεως σεμιναρίων.
* Web Site του Κέντρου, http://kypek.perifereiaki-enotita.sch.gr (πχ kypek.att.sch.gr).
* Ηλεκτρονικό Αποθετήριο δράσεων και «καλών πρακτικών».
* Mailing Lists (mail.sch.gr)
* Πληροφοριακό Σύστημα καταγραφής και εξυπηρέτησης αιτημάτων χρηστών (σχολείων, εκπαιδευτικών, κτλ.), <http://helpdesk.sch.gr>
* Κεντρικός Κόμβος για την υποστήριξη των σχολικών εργαστηρίων και wiki για τη συνεργατική έκδοση οδηγών / χρήσιμου υλικού (πχ wiki)
* Κτηματολόγιο υπολογιστικού και δικτυακού εξοπλισμού http://inventory.sch.gr
* Αποθετήρια για ΕΛ/ΛΑΚ Λ/Σ και εκπαιδευτικό λογισμικό
* Μητρώο πιστοποιημένων επιμορφωτών για κάθε γνωστικό αντικείμενο.
* Εργαστήριο ψηφιακού εξοπλισμού στο οποίο θα πραγματοποιούνται επιμορφώσεις, πλήρως εξοπλισμένο με υλικοτεχνικό εξοπλισμό (διαδραστικό πίνακα, υπολογιστές, tablets, 3d printers, 3d scanners κ.α.)

Υποστήριξη - Νέες Τεχνολογίες

Τα ΚΕ.ΠΛΗ.ΝΕ.Τ θα υποστηρίζουν τεχνικά τα ΚΥΠΕΚ και προτείνεται να ανήκουν διοικητικά σε αυτά. Θα προωθούν και θα υποστηρίζουν όλα τα ψηφιακά εργαλεία που είναι αναγκαία για τις δράσεις του ΚΥΠΕΚ και την επικοινωνία με τα σχολεία (εργαλεία τηλεδιάσκεψης, πλατφόρμες εξ’ αποστάσεως σεμιναρίων, ιστοσελίδες κλπ.). Επίσης θα προσφέρουν υποστήριξη και εκπαίδευση πάνω στη χρήση αυτών των νέων τεχνολογιών στους υπευθύνους των δομών, καθώς και συμβουλευτικό ρόλο πάνω σε εφαρμογές ΤΠΕ για κάθε διδακτικό αντικείμενο.

Ένας βασικός στόχος είναι η προώθηση της χρήσης ελεύθερου και δωρεάν λογισμικού στην ένταξη των ΤΠΕ στη διδακτική πράξη, όχι μόνο για την Πληροφορική αλλά για όλα τα προγράμματα και τις ειδικότητες.

Εξαιτίας του ιδιαίτερου ρόλου του ΚΕ.ΠΛΗ.ΝΕ.Τ στη στήριξη του ΚΥΠΕΚ, αλλά και λόγω της ήδη υπάρχουσας αρμοδιότητάς του στην τεχνική στήριξη όλων των σχολείων της Α’ θμιας και Β’ θμιας εκπαίδευσης (*που αναμένεται να αυξηθεί λόγω της κατάργησης της 3ωρης διάθεσης του καθηγητή Πληροφορικής για την συντήρηση του εργαστηρίου ΣΕΠΕΗΥ και λόγω της έναρξης του νέου τύπου ολοήμερου Δημοτικού Σχολείου με νέα εργαστήρια Πληροφορικής παντού*), τη διοίκηση και όλους τους εκπαιδευτικούς σε θέματα χρήσης των ΤΠΕ στο σχολείο, **προτείνουμε να ενισχυθεί ιδιαίτερα** για να ανταποκριθεί στον ρόλο του.

Θα πρέπει να αυξηθεί ο αριθμός των τεχνικών υπευθύνων, καθώς και να υπάρξουν και επιπλέον τεχνικοί (εκτός από τεχνικούς υπεύθυνους), οι οποίοι μπορεί να είναι:

α) εκπαιδευτικοί με διάθεση/απόσπαση

β) φοιτητές ΑΕΙ/ΤΕΙ, στο πλαίσιο της πρακτικής τους άσκησης

γ) σπουδαστές ΙΕΚ, στο πλαίσιο της πρακτικής τους άσκησης

δ) σπουδαστές ΟΑΕΔ, στο πλαίσιο της πρακτικής τους άσκησης

Επιπλέον θα πρέπει να έχει άμεση συνεργασία με όλες τις ομάδες υποστήριξης των διάφορων υπηρεσιών του ΠΣΔ καθώς και την υπηρεσία τεχνικής υποστήριξης σχολικών και διοικητικών μονάδων του ΠΣΔ ώστε να υπάρχει συνολική εικόνα της υποστήριξης.

Επιπλέον αρμοδιότητες

Μια επιπλέον δομή, η οποία πολλοί πιστεύουν ότι λείπει από την εκπαίδευση, είναι η υποστήριξη μαθητών και εκπαιδευτικών από Ψυχολόγους και Κοινωνικούς Λειτουργούς. Θα μπορούσαν να συνδράμουν με συνεδρίες σε συγκεκριμένα προβλήματα είτε των μαθητών, είτε των καθηγητών. Η θέση του Υπευθύνου ΣΣΝ, θα έχει το ρόλο του συνδετικού κρίκου ως γνώστης των προβλημάτων των εκπαιδευτικών μονάδων του Νομού.

Ευρωπαϊκά Προγράμματα

Ένα από τα σημαντικότερα έργα του ΚΥΠΕΚ προτείνεται να συσχετίζεται με την υποστήριξη των Ευρωπαϊκών Προγραμμάτων με:

* Ενημέρωση και ευαισθητοποίηση για τα πολλαπλά οφέλη για την εκπαιδευτική κοινότητα από την υλοποίηση ευρωπαϊκών προγραμμάτων
* Δημιουργία θεματικών Δικτύων σχολείων σε τοπικό και Ευρωπαϊκό επίπεδο και συνεργασίες με στόχο την εκπόνηση σχεδίων για ΚΑ1 και ΚΑ2 του προγράμματος Erasmus+
* Συνεργασία με το ΙΚΥ για την επιμόρφωση, προβολή καλών πρακτικών, δικτύωση σχολείων σε όλη την Ελλάδα και την Κύπρο, με αξιοποίηση εξ αποστάσεως εκπαίδευσης
* Ενίσχυση των προγραμμάτων eTwinning ως μέσο εξοικείωσης για συνεργασίες με σχολεία στην Ευρώπη. Χρήση των εργαλείων συνεργατικής μάθησης και υλοποίησης project, μέσω της Πλατφόρμας του Προγράμματος.
* Δυνατότητα αναζήτησης εταίρων σε προγράμματα Erasmus+ μέσω αυτής της εκπαιδευτικής δράσης
* Ενημέρωση και επιμόρφωση όσον αφορά την αναζήτηση εταίρων για την υλοποίηση Ευρωπαϊκών προγραμμάτων μέσω των αντίστοιχων ιστοσελίδων και πλατφόρμων
* Ανάπτυξη δεξιοτήτων συνεργασίας, οργάνωσης, διεπιστημονικής προσέγγισης στην υλοποίηση ενός σχεδίου καθώς και αξιοποίηση των εργαλείων Web 2.0 και των εργαλείων ανοιχτού κώδικα, ως μέσα για την υλοποίηση αλλά και την προβολή της εκπαιδευτικής δράσης
* Παροχή συμβουλών στα συνεργαζόμενα σχολεία για το σωστό σχεδιασμό του προγράμματος της αίτησης, στην κατεύθυνση των στόχων της Ευρωπαϊκής Ένωσης στο πλαίσιο του νέου αναπτυξιακού προγράμματος Europe 2020
* Υποστήριξη γλωσσομάθειας, ανταλλαγής καλών πρακτικών στην υλοποίηση project, συνεργασία με φορείς αναπτυξιακούς που υλοποιούν ευρωπαϊκά προγράμματα σε επίπεδο Α’ και Β’ βαθμού Αυτοδιοίκησης

Συμμετοχή στα κέντρα λήψης αποφάσεων

Τα ΚΥΠΕΚ, λόγω του ότι θα βρίσκονται κοντά στα σχολεία και στους εκπαιδευτικούς θα πρέπει να:

* μετέχουν στα κέντρα λήψης αποφάσεων για επιμορφώσεις (πχ θέματα επιμόρφωσης, εργαλεία κ.α.). Δεν θα λειτουργεί ανταγωνιστικά με άλλους φορείς που υλοποιούν έργα και δράσεις επιμόρφωσης, αλλά θα αναλαμβάνουν την υλοποίησή τους στην περιοχή ευθύνης τους.
* μετέχουν συμβουλευτικά στα κέντρα λήψης αποφάσεων για τα Π.Σ. της εκπαίδευσης (πχ myschool, edatacenter, opsyd κτλ) ) και εισηγούνται προτάσεις για την εξέλιξη και τη βελτίωσή τους
* μετέχουν συμβουλευτικά στα κέντρα λήψης αποφάσεων για τον τεχνολογικό εξοπλισμό των σχολικών μονάδων και εισηγούνται προτάσεις για την προμήθεια εξοπλισμού
* μετέχουν γνωμοδοτικά στις ομάδες διαχείρισης των υπηρεσιών του ΠΣΔ (helpdesk, inventory, web, email κτλ) και στα αντίστοιχα κέντρα λήψης αποφάσεων και εισηγούνται προτάσεις για την εξέλιξη και τη βελτίωσή τους
* Λειτουργούν ως παρατηρητήριο για την εκπαίδευση και παροχή δεικτών που μπορούν να χρησιμοποιηθούν από το υπουργείο για τη διαμόρφωση της εκπαιδευτικής πολιτικής. (πχ τι αποτέλεσμα είχε η εισαγωγή διαδραστικών πινάκων στα σχολεία, πώς αξιοποιούνται αυτή τη στιγμή, ποιες είναι οι δυνατότητες και οι περιορισμοί χρήσης, θα πρέπει να γίνει μαζική προμήθεια διαδραστικών και με ποιους όρους;). Θα μπορούσαν να διαμορφωθούν ηλεκτρονικά ερωτηματολόγια εκπαιδευτικών αναγκών (μέσω κατάλληλου πληροφοριακού συστήματος, π.χ. <http://yourview.sch.gr>) που μπορούν να χρησιμοποιηθούν από όλα τα ΚΥΠΕΚ προκειμένου να διαμορφώνονται οι κεντρικοί άξονες των δράσεων και των αναγκών και να τίθενται οι στόχοι επιμόρφωσης κάθε σχολικής χρονιάς.